Návrh na začatie prejudiciálneho konania, ktorý podal Consiglio di Stato (Taliansko) 10. mája 2024 – Autorità per le Garanzie nelle Comunicazioni (AGCOM)/BRT SpA a i.
(vec C-345/24, AGCOM)
Jazyk konania: taliančina
Vnútroštátny súd, ktorý podal návrh na začatie prejudiciálneho konania
Consiglio di Stato
Účastníci konania pred vnútroštátnym súdom
Odvolateľ: Autorità per le Garanzie nelle Comunicazioni (AGCOM)
Odporcovia: BRT SpA, Federazione Italiana Trasportatori (FEDIT), Associazione Italiana dei Corrieri Aerei Internazionali (AICAI), DHL Express (Italy) Srl, TNT Global Express Srl, Fedex Express Italy Srl, United Parcel Service Italia Srl, Amazon Italia Transport Srl, Amazon Italia Logistica Srl, Amazon EU Sàrl
Prejudiciálne otázky
Vzťahuje sa nariadenie Európskeho parlamentu a Rady (EÚ) 2018/644 z 18. apríla 2018 o službách cezhraničného dodávania balíkov1 ako také, pokiaľ ide o zber informácií, len na poskytovateľov služieb cezhraničného dodávania alebo vo všeobecnosti na všetkých poskytovateľov služieb dodávania balíkov okrem osobitných výnimiek z určitých ustanovení?
V prípade takej odpovede, že sa vzťahuje len na poskytovateľov služieb cezhraničného dodávania, je smernica 97/67/ES1 alebo takzvaná „implicitná právomoc“ právnym základom umožňujúcim národným regulačným orgánom v každom prípade ukladať všeobecné informačné povinnosti aj poskytovateľom doručovacích služieb iných ako cezhraničné dodávanie balíkov?
V prípade zápornej odpovede na druhú otázku, má sa skutočnosť, že nariadenie Európskeho parlamentu a Rady (EÚ) 2018/644 z 18. apríla 2018 sa nevzťahuje na poskytovateľov služieb iných ako cezhraničné dodávanie balíkov považovať za primeranú, nediskriminačnú a v súlade s článkami 14, 114 a 169 Zmluvy o fungovaní Európskej únie?
V akých medziach (aj z hľadiska nevyhnutnosti a primeranosti) môže národný regulačný orgán uložiť poskytovateľom služieb dodávania balíkov informačné povinnosti, a najmä, možno uložiť symetrické informačné povinnosti týkajúce sa:
podmienok uplatňovaných na rôzne typy zákazníkov,
zmlúv, ktorými sa riadia vzťahy medzi podnikom poskytujúcim službu dodávania balíkov a podnikmi, ktoré podľa modelu vlastného reťazca prispievajú k poskytovaniu tejto služby rôznymi spôsobmi,
hospodárskych podmienok a právnej ochrany priznaných pracovníkom zamestnaným na rôznych pozíciách pri poskytovaní služieb?
____________
1 Ú. v. EÚ L 112, 2018, s. 19.
1 Smernica Európskeho parlamentu A Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb spoločenstva a zlepšovaní kvality služieb (Ú. v. ES L 15, 1998, s. 14; Mim. vyd. 06/003, s. 71).